"L-​ispirtu nnifsu jixhed maʼ l-​ispirtu tagħna li aħna wlied Alla."— RUM. 8:16 . GĦANJA 25 Proprjetà speċjali ĦARSA BIL-​QUDDIEM Ġeħova ferraʼ l-​ispirtu qaddis tiegħu b'mod spettakolari fuq grupp taʼ madwar 120 Kristjan f'Pentekoste (Ara paragrafi 1-2) 1-2. Liema ħaġa spettakolari ġrat f'jum Pentekoste tas-​sena 33 WK? KIEN nhar il-​Ħadd filgħodu f'Ġerusalemm u kien jum Pentekoste tas-​sena 33 WK. Grupp taʼ madwar 120 dixxiplu nġabru flimkien fil-​kamra taʼ fuq taʼ dar. ( Atti 1:13-​15; 2:1 ) Ftit ġranet qabel, Ġesù kien qalilhom biex jibqgħu Ġerusalemm għax kienu se jirċievu rigal speċjali. ( Atti 1:4, 5 ) X'ġara wara? 2 "F'daqqa waħda ġie mis-​sema ħoss bħal kurrent taʼ riħ qawwi." Dan il-​ħoss instemaʼ mad-​dar kollha. Imbagħad, fuq ras id-​dixxipli dehru bħal 'ilsna tan-​nar' u "lkoll imtlew bl-​ispirtu qaddis." ( Atti 2:2-​4 ) B'dan il-​mod spettakolari, Ġeħova ferraʼ l-​ispirtu qaddis tiegħu fuq dan il-​grupp. ( Atti 1:8 ) Huma kienu l-​ewwel uħud li ġew midlukin bl-​ispirtu qaddis * u li ngħataw it-​tama li jmexxu maʼ Ġesù fis-​sema. X'JIĠRI META XI ĦADD JIĠI MIDLUK? 3. Id-​dixxipli li kienu fil-​kamra taʼ fuq f'Pentekoste għala ma kellhomx dubju li ġew midlukin? 3 Kieku int kont wieħed minn dawn id-​dixxipli dakinhar, ma kontx se tinsa din l-​esperjenza. Immaġina bħal ilsien tan-​nar jiġi fuq rasek, u mbagħad tibda titkellem b'lingwa differenti! ( Atti 2:5-​12 ) Żgur li kieku ma jkollok l-​ebda dubju li ġejt midluk bl-​ispirtu qaddis. Imma dawk li ntgħażlu biex imorru s-​sema, kollha ġew midlukin b'mod spettakolari u fl-​istess żmien f'ħajjithom? Le. Kif nafuh dan? 4. Il-​midlukin tal-​ewwel seklu kollha rċivew l-​ispirtu qaddis fl-​istess żmien f'ħajjithom? Spjega. 4 Ejja nitkellmu dwar meta persuna tistaʼ tiġi midluka. Mhux il-​grupp taʼ madwar 120 Kristjan biss ġie midluk f'jum Pentekoste tas-​sena 33 WK. Iktar tard dakinhar, madwar 3,000 persuna oħra rċiviet l-​ispirtu qaddis li wiegħed Ġesù. Huma ġew midlukin meta tgħammdu. ( Atti 2:37, 38, 41 ) Imma fis-​snin taʼ wara, dawk li ġew magħżulin biex jgħixu fis-​sema mhux kollha ġew midlukin meta tgħammdu. Is-​Samaritani ġew midlukin xi żmien wara li tgħammdu. ( Atti 8:14-​17 ) U f'każ differenti ħafna, Kornelju u dawk taʼ daru ġew midlukin saħansitra qabel ma tgħammdu.— Atti 10:44-​48 . 5. Skont it-​ 2 Korintin 1:21, 22 , x'jiġri meta xi ħadd jiġi midluk bl-​ispirtu qaddis? 5 Ejja nikkunsidraw ukoll x'jiġri meta persuna tiġi midluka bl-​ispirtu qaddis. Jistaʼ jkun li għall-​ewwel xi wħud li jiġu midlukin isibuha diffiċli biex jaċċettaw li Ġeħova għażel lilhom. Forsi jaħsbu, 'Alla għala għażel lili?' Oħrajn forsi jħossuhom differenti. Hu x'inhu l-​każ, l-​appostlu Pawlu jispjega x'jiġri lil dawk kollha li jiġu midlukin: "Wara li emmintu, ġejtu mmarkati bis-​siġill * taʼ l-​ispirtu qaddis imwiegħed, li hu garanzija bil-​quddiem tal-​wirt tagħna." ( Efes. 1:13, 14 ) Allura Ġeħova juża l-​ispirtu qaddis tiegħu biex il-​Kristjani li jagħżel ma jkollhomx dubju li ġew magħżulin. B'dan il-​mod, l-​ispirtu qaddis hu "garanzija" jew wegħda li taċċertahom li fil-​futur se jgħixu għal dejjem fis-​sema u mhux fuq l-​art.— Aqra t-​ 2 Korintin 1:21, 22 . 6. X'għandu jagħmel Kristjan midluk biex jitlaʼ s-​sema? 6 Jekk Kristjan jiġi midluk, ifisser li żgur se jirċievi l-​premju biex jitlaʼ s-​sema? Le. Hu sempliċiment se jkun ċert li ntgħażel biex jitlaʼ s-​sema. Però, għandu jiftakar f'din it-​twissija: "Ħuti, iktar u iktar agħmlu l-​almu tagħkom biex taċċertaw ruħkom mis-​sejħa u l-​għażla tagħkom; għax jekk tibqgħu toktru f'dawn l-​affarijiet żgur li ma tonqsu qatt." ( 2 Pt. 1:10 ) Allura anki jekk Kristjan midluk jiġi magħżul, jew imsejjaħ, biex imur is-​sema, hu se jirċievi l-​premju tiegħu dment li jibqaʼ leali.— Flp. 3:12-​14; Ebr. 3:1; Riv. 2:10 . XI ĦADD KIF IKUN JAF LI HU MIDLUK? 7. Il-​midlukin kif ikunu jafu li ġew imsejħin biex imorru s-​sema? 7 Raġel jew mara kif tkun taf jekk ġietx imsejħa biex tmur fis-​sema? It-​tweġiba hi ċara fil-​kliem li Pawlu kiteb lill-​Kristjani f'Ruma li ġew "imsejħin biex ikunu qaddisin." Hu qalilhom: "Intom ma rċivejtux spirtu taʼ jasar li jerġaʼ jġib il-​biżaʼ, imma rċivejtu spirtu t'adozzjoni bħala wlied; b'dan l-​ispirtu aħna ngħajtu: 'Abba, Missier!' L-​ispirtu nnifsu jixhed maʼ l-​ispirtu tagħna li aħna wlied Alla." ( Rum. 1:7; 8:15, 16 ) Allura, permezz tal-​ispirtu qaddis tiegħu, Alla jaċċerta lill-​midlukin li ġew imsejħin biex imorru s-​sema.— 1 Tess. 2:12 . 8. Skont l-​ 1 Ġwanni 2:20, 27 hemm bżonn li ħaddieħor jikkonferma li persuna hi midluka? Spjega. 8 Ġeħova għamel ċert li l-​midlukin ma jifdlilhom l-​ebda dubju li ġew magħżulin biex imorru fis-​sema. (Aqra l-​ 1 Ġwanni 2:20, 27 .) Ovvjament, il-​Kristjani midlukin għandhom bżonn jiġu mgħallma minn Ġeħova permezz tal-​kongregazzjoni eżatt bħalma jagħmel kulħadd. Imma ħadd m'għandu bżonn jikkonferma li huma midlukin. Ġeħova juża l-​iktar qawwa b'saħħitha fl-​univers, l-​ispirtu qaddis tiegħu, biex jagħmilhielhom ċara li huma mill-​midlukin! 'JITWIELDU MILL-​ĠDID' 9. Skont Efesin 1:18 , meta xi ħadd jiġi midluk, x'bidla jesperjenza? 9 Il-​maġġorparti tal-​qaddejja t'Alla tal-​lum forsi jsibuha diffiċli biex jifhmu x'jiġri lil xi ħadd meta jiġi midluk minn Alla. Dan hu normali għax huma stess ma jkunux ġew midlukin. Alla ħalaq lin-​nies biex jgħixu għal dejjem fuq l-​art, mhux fis-​sema. ( Ġen. 1:28; Salm 37:29 ) Imma Ġeħova għażel lil xi wħud biex jgħixu fis-​sema. Allura meta jsejħilhom għas-​sema, hu jbiddlilhom it-​tama u kif jaħsbuha, tant li jibdew iħarsu 'l quddiem biex jgħixu fis-​sema.— Aqra Efesin 1:18 . 10. Xi jfisser li 'titwieled mill-​ġdid'? (Ara wkoll in-​nota taʼ taħt.) 10 Meta l-​Kristjani jkunu midlukin bl-​ispirtu qaddis, huma 'jitwieldu mill-​ġdid.' * Ġesù wera wkoll li hu impossibbli li xi ħadd li mhux midluk jifhem eżatt kif wieħed iħossu meta 'jitwieled mill-​ġdid,' jew 'jitwieled mill-​ispirtu.'— Ġw. 3:3-​8 . 11. Xi ħadd li jiġi midluk kif jibda jaħseb b'mod differenti? 11 Meta l-​Kristjani jiġu midlukin, kif jibdew jaħsbu b'mod differenti? Qabel ma jiġu midlukin minn Ġeħova, dawn il-​Kristjani jkollhom it-​tama li jgħixu għal dejjem fuq l-​art. Huma jkunu jħarsu 'l quddiem b'entużjażmu għal meta Ġeħova jneħħi l-​ħażen u jagħmel l-​art ġenna. Forsi kienu jimmaġinaw lilhom infushom jilqgħu lil xi membru tal-​familja jew ħabib li kien miet. Imma wara li ġew midlukin, bdew jaħsbu b'mod differenti. Għala? Mhux għax ma kinux sodisfatti bit-​tama li jgħixu fuq l-​art jew għax biddlu fehmthom minħabba l-​istress jew il-​problemi. U lanqas ma ħassew li se jkun tad-​dwejjaq li jgħixu għal dejjem fuq l-​art. Minflok, Ġeħova uża l-​ispirtu qaddis tiegħu biex jibdlilhom it-​tama li kienu jgħożżu u l-​mod kif jaħsbu. 12. Skont l-​ 1 Pietru 1:3, 4 , il-​Kristjani midlukin kif iħossuhom dwar it-​tama tagħhom? 12 Xi ħadd li jiġi midluk jistaʼ jħoss li ma jistħoqqlux jingħata dal-​privileġġ prezzjuż. Imma hu fl-​ebda punt ma jiddubita li Ġeħova għażlu. Hu jħossu ferħan u grat immens meta jaħseb dwar it-​tama li għandu għall-​futur.— Aqra l-​ 1 Pietru 1:3, 4 . 13. Il-​midlukin kif iħossuhom dwar il-​ħajja hawn fuq l-​art? 13 Ifisser dan li l-​midlukin jixtiequ jmutu? L-​appostlu Pawlu jwieġeb din il-​mistoqsija. Hu qabbel il-​ġisem uman tagħhom maʼ tinda u qal: "Fil-​fatt, aħna li qegħdin f'din it-​tinda nokorbu għax imtaqqlin; mhux għax irridu ninżgħuha, imma għax irridu nilbsu l-​oħra, biex dak li hu mortali jinbelaʼ mill-​ħajja." ( 2 Kor. 5:4 ) Dawn il-​Kristjani ma tilfux l-​interess f'din il-​ħajja u ma jixtiquhiex tispiċċa malajr. Anzi, huma jgawdu ħajjithom u jridu jużaw kull ġurnata biex jaqdu lil Ġeħova mal-​familja u l-​ħbieb tagħhom. Imma jagħmlu x'jagħmlu, huma dejjem iżommu f'moħħhom it-​tama mill-​isbaħ li għandhom għall-​futur.— 1 Kor. 15:53; 2 Pt. 1:4; 1 Ġw. 3:2, 3; Riv. 20:6 . INT ĠEJT MIDLUK MINN ĠEĦOVA? 14. Kristjan kif jistaʼ jħossu, imma dan għala ma jfissirx li hu midluk? 14 Jistaʼ jkun li taħseb dwar jekk intix midluk bl-​ispirtu qaddis. F'dan il-​każ, staqsi lilek innifsek dawn il-​mistoqsijiet importanti: Għandek xewqa kbira li tagħmel dak li jrid Alla? Tħoss li int vera żeluż fix-​xogħol tal-​ippritkar? Tieħu pjaċir tistudja l-​Kelma t'Alla u titgħallem dwar "l-​affarijiet profondi t'Alla"? ( 1 Kor. 2:10 ) Tħoss li Ġeħova tak riżultati tajbin fil-​ministeru? Tħoss li għandek ir-​responsabbiltà li tgħin lil oħrajn spiritwalment? Esperjenzajt l-​għajnuna taʼ Ġeħova b'ħafna modi speċifiċi f'ħajtek? Jekk wiġibt iva għal kull mistoqsija, ifisser li int midluk? Le. Għala? Għax il-​qaddejja kollha taʼ Ġeħova jistgħu jħossuhom hekk, kemm jekk huma midlukin u kemm jekk le. U permezz tal-​ispirtu tiegħu, Ġeħova jistaʼ jagħti l-​qawwa lil kull qaddej tiegħu, hi x'inhi t-​tama tiegħu. Fil-​fatt, jekk għandek dubju jekk ġejtx midluk bl-​ispirtu qaddis, dan hu sinjal li m'intix midluk. Dawk li Ġeħova sejħilhom biex imorru fis-​sema m'għandhom l-​ebda dubju li ġew midlukin! Huma jafu! Ġeħova uża l-​ispirtu qaddis biex jagħti lil Abraham, Sara, David, u Ġwanni l-​Battista l-​qawwa biex jagħmlu affarijiet tal-​għaġeb. Però, ma użax dan l-​ispirtu biex itihom it-​tama li jgħixu fis-​sema (Ara paragrafi 15-16) 15. Kif nafu li mhux kull min irċieva l-​ispirtu t'Alla ġie magħżul biex imur is-​sema? 15 Fil-​Bibbja hemm ħafna eżempji taʼ wħud leali li rċivew l-​ispirtu qaddis imma ma kellhomx it-​tama li jmorru s-​sema. David ġie ggwidat mill-​ispirtu qaddis. ( 1 Sam. 16:13 ) L-​ispirtu qaddis għenu jifhem affarijiet profondi dwar Ġeħova u anki ggwidah biex jikteb partijiet mill-​Bibbja. ( Mk. 12:36 ) Imma l-​appostlu Pietru qal li David "ma telax fis-​smewwiet." ( Atti 2:34 ) Ġwanni l-​Battista kien "mimli bl-​ispirtu qaddis." ( Lq. 1:13-​16 ) Ġesù qal li ma kien hemm ħadd akbar minn Ġwanni, imma mbagħad qal li Ġwanni ma kienx se jagħmel parti mis-​Saltna tas-​smewwiet. ( Mt. 11:10, 11 ) Ġeħova uża l-​ispirtu qaddis biex jagħti lil dawn l-​irġiel il-​qawwa biex jagħmlu affarijiet tal-​għaġeb. Però, ma użax dan l-​ispirtu biex jagħżilhom ħalli jgħixu fis-​sema. Ifisser dan li kienu inqas leali minn dawk li ġew midlukin? Le. Sempliċiment ifisser li Ġeħova se jirxoxtahom biex jgħixu fil-​Ġenna tal-​art.— Ġw. 5:28, 29; Atti 24:15 . 16. Il-​biċċa l-​kbira tal-​qaddejja t'Alla llum għal liema premju jħarsu 'l quddiem? 16 Il-​biċċa l-​kbira tal-​qaddejja t'Alla li jgħixu fuq l-​art illum, m'għandhomx it-​tama li jgħixu fis-​sema. Imma bħal Abraham, Sara, David, Ġwanni l-​Battista, u ħafna personaġġi oħra tal-​Bibbja, huma jħarsu 'l quddiem biex jgħixu fuq l-​art taħt it-​tmexxija tas-​Saltna t'Alla.— Ebr. 11:10 . 17. Liema mistoqsijiet se nwieġbu fl-​artiklu li jmiss? 17 Peress li llum għad hawn uħud mill-​midlukin jgħixu fost in-​nies t'Alla, naturalment iqumu ċerti mistoqsijiet. ( Riv. 12:17 ) Pereżempju, il-​midlukin kif għandhom iqisu lilhom infushom? Jekk xi ħadd fil-​kongregazzjoni tiegħek jibda jieħu mill-​ħobż u l-​inbid fit-​Tifkira, kif għandek taġixxi miegħu? U xi ngħidu jekk in-​numru taʼ dawk li jgħidu li huma midlukin ikompli jiżdied? Għandna ninkwetaw dwar dan? L-​artiklu li jmiss se jwieġeb dawn il-​mistoqsijiet. ^ par. 5 Minn Pentekoste tas-​sena 33 WK, Ġeħova beda jagħti lil xi Kristjani tama mill-​isbaħ. Din hi t-​tama li jmexxu maʼ Ibnu fis-​sema. Imma dawn il-​Kristjani kif ikunu jafu li ġew magħżulin għal dan il-​privileġġ tant sabiħ? X'jiġri meta Ġeħova jagħżel lil xi ħadd biex imur fis-​sema? Dan l-​artiklu, li hu bbażat fuq artiklu li ħareġ fit-​ Torri tal-​Għassa taʼ Jannar 2016, se jwieġeb dawn il-​mistoqsijiet interessanti. ESPRESSJONI SPJEGATA: Midlukin bl-​ispirtu qaddis: Ġeħova juża l-​ispirtu qaddis tiegħu biex jagħżel persuna biex tmexxi maʼ Ġesù fis-​sema. Permezz tal-​ispirtu tiegħu, Ġeħova jagħti lil din il-​persuna "garanzija" jew wegħda għall-​futur. ( Efes. 1:13, 14 ) Il-​Kristjani li jiġu midlukin jistgħu jgħidu li l-​ispirtu qaddis "jixhed," jew jagħmilhielhom ċara, li l-​premju tagħhom hu fis-​sema.— Rum. 8:16 . ESPRESSJONI SPJEGATA: L-​immarkar bis-​siġill. Dan mhuwiex l-​aħħar immarkar bis-​siġill. L-​aħħar immarkar isir biss xi żmien qabel ma l-​persuna tmut leali jew xi żmien qabel ma tfaqqaʼ t-​tribulazzjoni l-​kbira.— Efes. 4:30; Riv. 7:2-​4 ; ara " Mistoqsijiet mill-​qarrejja " fir-​Referenzi għall-​Fuljett għall-​Istudju tal-​Laqgħa t'April 2019 p. 2. ^ par. 10 Għal iktar informazzjoni dwar xi jfisser li titwieled mill-​ġdid, ara l-​artiklu " Xi jfisser li wieħed jitwieled mill-​ġdid? " fuq jw.org ® taħt TAGĦLIM TAL-​BIBBJA > MISTOQSIJIET DWAR IL-​BIBBJA MWEĠBIN u It-​Torri tal-​Għassa bl-​Ingliż tal-​1 tʼApril 2009, pp. 3-​12. INT KIF TWIEĠEB? Xi ħadd kif ikun jaf li hu midluk? X'bidla jesperjenza xi ħadd li jiġi midluk? Il-​midlukin kif iħossuhom dwar il-​ħajja tagħhom fuq l-​art? GĦANJA 27 Jiġu rrivelati wlied Alla X'TGĦIDILNA L-​ISTAMPA: Kemm jekk qegħdin il-​ħabs minħabba t-​twemmin tagħna u kemm jekk qed nippritkaw u ngħallmu l-​verità bil-​libertà, aħna nistgħu nħarsu 'l quddiem biex ngħixu fuq l-​art taħt it-​tmexxija tas-​Saltna t'Alla.
"L-ispirtu nnifsu jixhed . . . li aħna wlied Alla"